CELEX: 32019D0682
Language: bg
Date: 2019-04-09 00:00:00
Title: Решение (EС) 2019/682 на Съвета от 9 април 2019 година за упълномощаване на държавите членки да ратифицират, в интерес на Европейския съюз, Протокола за изменение на Конвенцията на Съвета на Европа за защита на лицата при автоматизираната обработка на лични данни

2.5.2019   
               
               
                  BG
               
               
                  Официален вестник на Европейския съюз
               
               
                  L 115/7
               
            
         РЕШЕНИЕ (EС) 2019/682 НА СЪВЕТА
         от 9 април 2019 година
         за упълномощаване на държавите членки да ратифицират, в интерес на Европейския съюз, Протокола за изменение на Конвенцията на Съвета на Европа за защита на лицата при автоматизираната обработка на лични данни
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 16 във връзка с член 218, параграф 6, буква а), подточка v) от него,
         като взе предвид предложението на Европейската комисия,
         като взе предвид съгласието на Европейския парламент,
         като има предвид, че:
         
                     (1)
                  
                  
                     На 6 юни 2013 г. Съветът упълномощи Комисията да участва от името на Съюза в преговорите по осъвременяването на Конвенцията на Съвета на Европа за защита на лицата при автоматизираната обработка на лични данни (ETS № 108) („Конвенция № 108“) и по условията и начините за присъединяване на Съюза към изменената Конвенция № 108.
                  
               
                     (2)
                  
                  
                     Протоколът за изменение на Конвенция № 108 („протокол за изменение“) беше приет от Комитета на министрите на Съвета на Европа на 18 май 2018 г.
                  
               
                     (3)
                  
                  
                     Протоколът за изменение има за цел да се разшири обхватът, да се увеличи равнището и да се подобри ефективността на защитата на данните, предоставена съгласно Конвенция № 108.
                  
               
                     (4)
                  
                  
                     Разпоредбите на изменената Конвенция № 108 обхващат както дейности, попадащи в приложното поле на правото на Съюза, така и дейности, излизащи извън неговото приложно поле, като национална сигурност и отбрана.
                  
               
                     (5)
                  
                  
                     Разпоредбите на изменената Конвенция № 108, доколкото се прилагат за обработването на лични данни в контекста на дейностите, попадащи в приложното поле на правото на Съюза, могат да засегнат общи правила или да променят техния обхват по смисъла на член 3, параграф 2 от Договора, тъй като тези разпоредби са основани на същите принципи както в Регламент (ЕС) 2016/679 (1) и в Директива (ЕС) 2016/680 (2) на Европейския парламент и на Съвета.
                  
               
                     (6)
                  
                  
                     Като се има предвид, че изменената Конвенция № 108 ще съдържа гаранции, основани на същите принципи както тези, посочени в Регламент (ЕС) 2016/679 и в Директива (ЕС) 2016/680, влизането ѝ в сила ще допринесе за популяризиране на стандартите на Съюза за защита на данните в световен мащаб, ще улесни потоците от данни между Съюза и страните по Конвенция № 108 извън Съюза, ще гарантира спазването от страна на държавите членки на техните международни задължения съгласно Конвенция № 108 и ще позволи бъдещото присъединяване на Съюза към Конвенция № 108.
                  
               
                     (7)
                  
                  
                     Съюзът не може да подпише или да ратифицира протокола за изменение, тъй като в Конвенция № 108 е предвидено, че страни по нея могат да бъдат само държави.
                  
               
                     (8)
                  
                  
                     Следователно държавите членки следва да бъдат упълномощени да ратифицират протокола за изменение, като действат съвместно в интерес на Съюза, доколкото разпоредбите на посочения протокол попадат в рамките на изключителната компетентност на Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Държавите членки се упълномощават да ратифицират, в интерес на Съюза, Протокола за изменение на Конвенцията на Съвета на Европа за защита на лицата при автоматизираната обработка на лични данни (ETS № 108), доколкото неговите разпоредби попадат в рамките на изключителната компетентност на Съюза.
         
         
            Член 2
            Настоящото решение влиза в сила в деня на приемането му.
         
         
            Член 3
            Адресати на настоящото решение са държавите членки.
         
         
            Съставено в Люксембург на 9 април 2019 година.
            
               
                  За Съвета
               
               
                  Председател
               
               G. CIAMBA
            
         
         
            (1)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните) (ОВ L 119, 4.5.2016 г., стр. 1).
         
            (2)  Директива (ЕС) 2016/680 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни от компетентните органи за целите на предотвратяването, разследването, разкриването или наказателното преследване на престъпления или изпълнението на наказания и относно свободното движение на такива данни, и за отмяна на Рамково решение 2008/977/ПВР на Съвета (ОВ L 119, 4.5.2016 г., стр. 89).